INDOKOLÁS

A JAVASLAT HÁTTERE

- Háttér-információk

A Kereskedelmi Világszervezet (WTO) vitarendezési testülete által 1998. február 13-án elfogadott, a „ European Communities — Measures Concerning Meat and Meat Products (Hormones) ” ügyre vonatkozó fellebbviteli testületi jelentések[1] szerint a növekedésserkentő hormonokkal kezelt szarvasmarhákból származó hús behozatalának a Közösségben bevezetett tilalma nem egyeztethető össze az egészségügyi és növény-egészségügyi intézkedések alkalmazásáról szóló megállapodással (Agreement on the Application of Sanitary and Phytosanitary Measures). Az Amerikai Egyesült Államok és Kanada a vitarendezési testülettől engedélyt kért és kapott a Közösség számára biztosított 116,8 millió amerikai dollár, illetve 11,3 millió kanadai dollár értékű engedmény felfüggesztésére.

Azáltal, hogy az egyes hormon- vagy tireosztatikus hatású anyagoknak és a béta-agonistáknak az állattenyésztésben történő felhasználására vonatkozó tilalomról szóló, 1996. április 29-i 96/22/EK tanácsi irányelvet a 2003. szeptember 22-i 2003/74/EK európai parlamenti és tanácsi irányelvvel módosította, a Közösség eleget tett a vitarendezési testület által elfogadott döntéseknek és ajánlásoknak. Az Amerikai Egyesült Államok és Kanada azonban úgy vélték, hogy az Unió még mindig nem tett eleget a Kereskedelmi Világszervezetben vállalt kötelezettségeinek, így továbbra is alkalmazhatnak szankciókat. A Közösség a Kereskedelmi Világszervezet elé terjesztett két új ügyben megtámadta a szankciók további alkalmazását.

2008. március 31-én a vitarendezési panel a „ United States — Continued Suspension of Obligations in the EC — Hormones Dispute ” és „ Canada — Continued Suspension of Obligations in the EC — Hormones Dispute ” ügyekben arra a következtetésre jutott, hogy az Egyesült Államok és Kanada részben szabályellenesen jártak el. Azt is megállapította azonban, hogy az Európai Közösség nem szüntette meg teljes mértékben a korábban az egészségügyi és növény-egészségügyi intézkedések alkalmazásáról szóló megállapodással összeegyeztethetetlennek talált intézkedést.

2008. október 16-án a fellebbviteli testület részben felülbírálta a vitarendezési panel állásfoglalását, és a panel egyes következtetéseit, melyek szerint az egészségügyi és növény-egészségügyi intézkedések alkalmazásáról szóló megállapodással összeegyeztethetetlen intézkedést nem szüntették meg, nem tartotta kellően megalapozottnak. A fellebbviteli testület azt javasolta a vitarendezési testületnek, hogy kérje fel az Egyesült Államok, Kanada és az Európai Közösség képviselőit a vitarendezési megállapodás 21. cikkének (5) bekezdésében előírt eljárás mihamarabbi megkezdésére annak tisztázása érdekében, hogy az EK megszüntette-e az EC — Hormones ügyben kifogásolt intézkedést, illetve hogy továbbra is jogszerű-e, ha az Egyesült Államok és Kanada felfüggesztik a kérdéses engedményeket.

2008. december 22-én a Közösség a vitarendezési megállapodás 21. cikkének (5) bekezdése értelmében konzultációra kérte fel az Egyesült Államokat és Kanadát az EC — Hormones üggyel kapcsolatban, és e konzultációkra sor is került.

Ezzel párhuzamosan a Bizottság és az Egyesült Államok az uniós intézkedések WTO-előírásokkal való összeegyeztethetőségéről vallott nézeteiktől függetlenül más úton is próbáltak megoldást találni ezen elhúzódó transzatlanti kereskedelmi vita rendezésére. Kanadával is törekedtek hasonló megoldásra.

2009 májusában az a megoldás merült fel, hogy az Unió autonóm vámkontingenst nyit meg a legnagyobb kedvezmény elve alapján a kiváló minőségű marhahús számára, az Amerikai Egyesült Államok pedig csökkenti az alkalmazott szankciókat, ami hozzájárulna a kereskedelmi kapcsolatok javulásához és megelőzné a vita elmérgesedését.

Az Amerikai Egyesült Államok és az Európai Bizottság között a bizonyos növekedésserkentő hormonokkal nem kezelt állatokból származó marhahús behozataláról, valamint az Amerikai Egyesült Államok által az Európai Közösségekből származó bizonyos termékekre kivetett emelt vámokról létrejött egyetértési megállapodást a Tanács 2009. május 12-i levelében jóváhagyta, és a megállapodást 2009. május 13-án Genfben aláírták.[2] A megállapodás háromszakaszos megoldást vázol fel, melynek keretében az Egyesült Államok fokozatosan csökkenti az Unióból származó termékekre kivetett szankciókat, az Unió pedig fokozatosan növeli a növekedésserkentő hormonokkal nem kezelt állatoktól származó marhahús behozatalára vonatkozó vámkontingenst. Az első szakaszban a 617/2009/EK tanácsi rendelet értelmében 20 000 tonna kiváló minőségű marhahús számára nyílt meg behozatali vámkontingens. A második szakaszban az Egyesült Államoknak teljes mértékben el kell törölnie a fennmaradó szankciókat, az Uniónak pedig további 25 000 tonnával meg kell növelnie az autonóm vámkontingenst.

2011. március 17-én a Bizottság Kanada kormányával is aláírt egyetértési megállapodást a bizonyos növekedésserkentő hormonokkal nem kezelt állatokból származó marhahús behozataláról, valamint a Kanada által az Európai Unióból származó bizonyos termékekre kivetett emelt vámokról.[3] Ez az egyetértési megállapodás teljes egészében megszünteti a Kanada által kivetett szankciókat, és úgy rendelkezik, hogy az Unió által a kiváló minőségű marhahús számára megnyitott autonóm vámkontingenst az első szakaszban további 1500 tonnával, a második szakaszban pedig további 1700 tonnával kell növelni. Az Amerikai Egyesült Államokkal és a Kanadával kötött megállapodások szakaszai egybeesnek. A második szakasz mindkét megállapodás értelmében 2012. augusztus 1-jén kezdődik.

- A javaslat okai és céljai

Annak érdekében, hogy a kiváló minőségű marhahús számára már megnyitott vámkontingenst 21 500 tonnára lehessen növelni (az első szakaszban), illetve hogy az egyetértési megállapodásoknak megfelelően a 2012. augusztus 1-jén kezdődő második szakaszban 48 200 tonnás vámkontingens álljon rendelkezésre, időszerű megkezdeni a jogalkotási eljárást.

Ez ahhoz is szükséges, hogy a Bizottság eleget tegyen az Európai Parlament által 2011. március 8-án elfogadott állásfoglalásnak, amely felszólítja a Bizottságot a hormonkezelt szarvasmarhák húsát érintő kereskedelmi vita rendezésére egyfelől az uniós termékekre kivetett szankciók felfüggesztése, másfelől az Unióba behozott marhahús uniós követelményeknek való megfelelésének biztosítása érdekében.[4]

A JAVASLAT JOGI ELEMEI

- A javaslat összefoglalása

A javaslat célja az Amerikai Egyesült Államokkal és Kanadával létrejött egyetértési megállapodásokban előrevetített szakaszok megvalósítása érdekében felkérni az Európai Parlamentet és a Tanácsot a kiváló minőségű marhahús behozatalára vonatkozó autonóm vámkontingens megnyitásáról szóló rendelet módosítására.

A módosítás ezen felül összhangot teremtene a Lisszaboni Szerződésnek a Bizottság végrehajtási jogkörére vonatkozó rendelkezéseivel.

- Jogalap

Az Európai Unió működéséről szóló szerződés 207. cikke.

- A szubszidiaritás elve

Ez a javaslat az Európai Unió működéséről szóló szerződés 3. cikke (1) bekezdésének e) pontja értelmében az Unió kizárólagos hatáskörébe tartozik. Ezért a szubszidiaritás elve nem alkalmazandó.

- Az arányosság elve

A javaslat megfelel az arányosság elvének.

- A jogi aktus típusának megválasztása

Javasolt aktus: európai parlamenti és tanácsi rendelet.

Más jogi aktus nem felelne meg a következők miatt: rendelet csak rendelettel módosítható.

KÖLTSÉGVETÉSI HATÁSOK

A vámkontingens behozatali vámja 0 % maradna. A marhahúspiaci helyzet további alakulásától függően előfordulhat, hogy a kiváló minőségű marhahúst a jövőben nem a 810/2008/EK rendelettel megnyitott kontingens keretében vagy kvótán kívül hozzák be az Unióba. Ez az Unió saját forrásainak csökkenését vonná maga után (lásd a pénzügyi kimutatást).

2011/0169 (COD)

Javaslat

AZ EURÓPAI PARLAMENT ÉS A TANÁCS RENDELETE

a kiváló minőségű marhahús behozatalára vonatkozó autonóm vámkontingens megnyitásáról szóló 617/2009/EK tanácsi rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 207. cikkére,

tekintettel az Európai Bizottság javaslatára,

a jogalkotási aktus tervezetének a nemzeti parlamentek számára való megküldését követően,

a rendes jogalkotási eljárásnak megfelelően,

mivel:

1. Az Amerikai Egyesült Államok és az Európai Bizottság között a bizonyos növekedésserkentő hormonokkal nem kezelt állatokból származó marhahús behozataláról, valamint az Amerikai Egyesült Államok által az Európai Közösségekből származó bizonyos termékekre kivetett emelt vámokról létrejött egyetértési megállapodást a Tanács 2009. május 12-i levelében jóváhagyta, és a megállapodást 2009. május 13-án Genfben aláírták. Az egyetértési megállapodás célja a Kereskedelmi Világszervezet keretében az Európai Unió és az Amerikai Egyesült Államok között régóta fennálló European Communities — Measures Concerning Meat and Meat Products (Hormones) vita (DS 26) rendezése volt.

2. A European Communities — Measures Concerning Meat and Meat Products (Hormones) (DS 48) vitával kapcsolatban Kanada kormánya és az Európai Unió megállapodásra jutott a kiváló minőségű marhahús Európai Unióba történő behozatalára, valamint a Kanada által az Európai Unióból származó bizonyos termékekre kivetett emelt vámokra vonatkozó intézkedések ütemezéséről, melyet egy Genfben, 2011. március 17-én aláírt egyetértési megállapodásban rögzítettek.

3. Mindkét megállapodás háromszakaszos megoldást vázol fel, amelynek keretében az Egyesült Államok és Kanada csökkentik az Unióból származó termékekre kivetett szankciókat, az Unió pedig fokozatosan növeli a növekedésserkentő hormonokkal nem kezelt és az egyéb uniós behozatali követelményeknek is teljes mértékben megfelelő kiváló minőségű marhahús behozatalára vonatkozó vámkontingenst.

4. Az Amerikai Egyesült Államokkal létrejött egyetértési megállapodás aláírása nyomán a 617/2009/EK tanácsi rendelet[5] éves közösségi behozatali vámkontingenst nyitott meg a termék tömegében kifejezve 20 000 tonna, a 0201, 0202, 0206 10 95 és 0206 29 91 KN-kódok alá tartozó kiváló minőségű, friss, hűtött vagy fagyaszott marhahús számára (az első szakaszban).

5. A Kanadával létrejött egyetértési megállapodás értelmében az eredeti, 20 000 tonnás mennyiséget 1500 tonnával növelni kell. Cserébe Kanada az egyetértési megállapodás aláírásától fogva felfüggeszti a még alkalmazott szankciókat.

6. Az Amerikai Egyesült Államokkal létrejött egyetértési megállapodás értelmében a megállapodás szerinti második szakaszban 25 000 tonnával növelni kell a behozatali vámkontingenst, és az USA-nak fel kell függesztenie a jelenleg még alkalmazott szankciókat.

7. A Kanada kormányával kötött egyetértési megállapodás ugyanezen vámkontingens 3200 tonnával való megnövelését írja elő a megállapodás szerinti második szakaszban.

8. A 617/2009/EK rendelet egységes feltételek mellett történő végrehajtásának biztosítása érdekében a Bizottságot végrehajtási hatáskörökkel kell felruházni. A Bizottságot fel kell hatalmazni különösen a vámkontingens részleges vagy teljes felfüggesztésére abban az esetben, ha az egyetértési megállapodások valamelyikében tervezett intézkedésekre nem kerül sor, illetve ha azokat az Egyesült Államok vagy Kanada visszavonja. Ezeket a hatásköröket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendeletnek[6] megfelelően kell gyakorolni.

9. A 617/2009/EK rendeletet mindezeknek megfelelően módosítani kell,

ELFOGADTA EZT A RENDELETET:

1. cikk

A 617/2009/EK rendelet a következőképpen módosul:

1. Az 1. cikk a következőképpen módosul:

a) Az (1) bekezdés helyébe a következő szöveg lép:

„(1) Éves uniós behozatali vámkontingens kerül megnyitásra 09.4449 tételszámmal a termék tömegében kifejezve 21 500 tonna, a 0201, 0202, 0206 10 95 és 0206 29 91 KN-kódok alá tartozó kiváló minőségű, friss, hűtött vagy fagyaszott marhahús számára.”

b) A szöveg a következő (1a) bekezdéssel egészül ki:

„(1a) 2012. augusztus 1-jétől az (1) bekezdésben említett éves uniós behozatali vámkontingens a termék tömegében kifejezve 48 200 tonnára nő.”

2. A 2. cikk helyébe a következő lép:

„2. cikk

(1) Az 1. cikkben említett vámkontingenst a Bizottság a 2a. cikk (2) bekezdésében említett eljárással összhangban kezeli.

(2) Az 1. cikkben említett vámkontingens alkalmazását a Bizottság részlegesen vagy teljesen felfüggesztheti abban az esetben, ha az Amerikai Egyesült Államok vagy Kanada nem hoznák meg az Egyesült Államok és az Európai Bizottság*, illetve a Kanada kormánya és az Európai Bizottság** között létrejött megfelelő egyetértési megállapodásban felvázolt intézkedéseket. A Bizottság a 2a. cikk (2) bekezdésében említett eljárásnak megfelelően jár el.

* Az Amerikai Egyesült Államok és az Európai Bizottság között a bizonyos növekedésserkentő hormonokkal nem kezelt állatokból származó marhahús behozataláról, valamint az Amerikai Egyesült Államok által az Európai Közösségekből származó bizonyos termékekre kivetett emelt vámokról létrejött egyetértési megállapodás, melyet a Tanács 2009. május 12-i levelében hagyott jóvá, és amelyet 2009. május 13-án Genfben írtak alá.

** A Kanada kormánya és az Európai Bizottság között a bizonyos növekedésserkentő hormonokkal nem kezelt állatokból származó marhahús behozataláról, valamint a Kanada által az Európai Unióból származó bizonyos termékekre kivetett emelt vámokról létrejött egyetértési megállapodás, amelyet 2011. március 17-én Genfben írtak alá.”

3. A rendelet a következő 2a. cikkel egészül ki:

„ 2a. cikk

(1) A Bizottságot a[z 1234/2007/EK rendelet] [195. cikkének (1) bekezdésével] létrehozott, a mezőgazdasági piacok közös szervezésével foglalkozó irányítóbizottság segíti. [ Az 1234/2007/EK rendelet jelenleg átdolgozás alatt áll. ]

(2) Az e bekezdésre történő hivatkozás esetén a 182/2011/EU rendelet 5. cikkét kell alkalmazni.”

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó a tagállamokban.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

PÉNZÜGYI KIMUTATÁS |

DÁTUM: 2011.5.23. |

1. | KÖLTSÉGVETÉSI MEGNEVEZÉS: 12. alcím – közös vámtarifa szerinti vámok és egyéb vámok | ELŐIRÁNYZATOK: DB2012 : 19 171.2 |

2. | CÍM: Javaslat: AZ EURÓPAI PARLAMENT ÉS A TANÁCS RENDELETE a kiváló minőségű marhahús behozatalára vonatkozó autonóm vámkontingens megnyitásáról szóló 617/2009/EK tanácsi rendelet módosításáról |

3. | JOGALAP: Az Európai Unió működéséről szóló szerződés 207. cikke. |

4. | CÉLKITŰZÉSEK: kiváló minőségű, friss, hűtött vagy fagyasztott marhahús behozatalára vonatkozó autonóm vámkontingens megnyitása és módosítása |

5. | PÉNZÜGYI HATÁSOK | 12 HÓNAPOS IDŐSZAK (millió EUR) | FOLYÓ PÉNZÜGYI ÉV 2011 (millió EUR) | KÖVETKEZŐ PÉNZÜGYI ÉV 2012 (millió EUR) |

5.0 | KIADÁSOK - AZ EU-KÖLTSÉGVETÉS TERHÉRE (VISSZATÉRÍTÉSEK/INTERVENCIÓK) - A NEMZETI HATÓSÁGOK TERHÉRE - MÁS | - | - | - |

5.1 | BEVÉTELEK - AZ EU SAJÁT FORRÁSAI (LEFÖLÖZÉSEK/VÁMOK) | - | - | - 4.6 |

2013 | 2014 | 2015 | 2016 |

5.0.1 | KIADÁSI ELŐIRÁNYZAT | - | - | - | - |

5.1.1 | BEVÉTELI ELŐIRÁNYZAT | - | - | - | - |

5.2 | SZÁMÍTÁS MÓDJA: |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN/NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN/NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN/NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN/NEM |

ÉSZREVÉTELEK: Az intézkedés célja a kiváló minőségű marhahús behozatalára vonatkozó éves vámkontingens módosítása az EU és az USA, illetve az EU és Kanada között létrejött, a növekedésserkentő hormonokkal nem kezelt állatokból származó marhahúsra vonatkozó egyetértési megállapodásoknak megfelelően. A kontingenst eredetileg a 617/2009/EK tanácsi rendelet nyitotta meg. Ez a rendelet 1500 tonnával növeli a kontingenst az EU–Kanada megállapodásban előírt első szakaszban. A mindkét megállapodás szerint 2012 augusztusától kezdődő második szakaszban 26 700 tonnás növelésre kerül sor. A vámtarifa 0. A kontingens 20 000 tonnáról összesen 48 200 tonnára való növelése nagyrészt olyan mennyiségek behozatalához fog vezetni, amelyek másképpen nem kerültek volna behozatalra. Azonban elképzelhető, hogy a megnövelt autonóm vámkontingens keretében történő behozatal korlátozott mennyiségben felváltja a jelenleg teljes vámtarifa mellett behozott mennyiségeket. A pontos mennyiségeket jelenleg nehéz megbecsülni. Ha azt feltételezzük, hogy az új kontingensbe kerül át a jelenleg behozott mennyiségek 5%-a, és a csontozott hús ára 10 000 €/t, a veszteség a jelenleg alkalmazott legnagyobb kedvezményes vámtételeket figyelembe véve hozzávetőleg nettó 4,6 M € volna a tagállami beszedési költségek levonása után.* *(5% x 28 200) x (10 000€/t x 12,8%+3,034€/t)= 6,08 M €. A beszedési költségek levonása után fennmaradó nettó összeg: 6,08 M € x (1 -25%)= 4,6 M € |

[1] WT/DS26 és 48.

[2] 2009. szeptember 30-i WT/DS26//28 dokumentum.

[3] 2011. március 22-i WT/DS48/26 dokumentum.

[4] Az Európai Parlament 2011. március 8-i állásfoglalása az EU mezőgazdaságáról és a nemzetközi kereskedelemről, 2010/2110(INI).

[5] HL L 182., 2009.7.15., 1. o.

[6] HL L 55., 2011.2.28., 13. o.